b"\n_START_ARTICLE_\nRuusuruoho\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nRuusuruoho kasvaa 30\xe2\x80\x9380 cm korkeaksi. Sen lehdet ja varret ovat himme\xc3\xa4n harmaanvihreit\xc3\xa4, varsi haaroo yl\xc3\xa4osastaan. Se on lyhyen ja kankean karvan peitt\xc3\xa4m\xc3\xa4. Kukinto on 2\xe2\x80\x933 cm leve\xc3\xa4 myker\xc3\xb6, jota suojaavat kehtomaisesti asettuneet yl\xc3\xa4lehdet. Kukinto on vastakohtainen, laitakukat selv\xc3\xa4sti muita suurempia. Varsilehdet sijaitsevat vastakkain ja ovat tavallisesti pariliuskaisia. Ruusukelehdet talvehtivat, kukinta tapahtuu vasta toisena vuonna. Ruusuruoho muistuttaa ulkon\xc3\xa4\xc3\xb6lt\xc3\xa4\xc3\xa4n jonkin verran purtojuurta ja vuorimunkkia.\n_START_SECTION_\nKasvupaikka\n_START_PARAGRAPH_\nRuusuruoho kasvaa kuivahkoissa ja aurinkoisissa paikoissa: rinneniityill\xc3\xa4, kedoilla ja pientareilla, erityisesti entisill\xc3\xa4 kaskimailla. Se ei viihdy savimailla. Ruusuruohoa myyd\xc3\xa4\xc3\xa4n my\xc3\xb6s koristekasviksi.\n_START_SECTION_\nLevinneisyys\n_START_PARAGRAPH_\nRuusuruohoa esiintyy vakinaisesti Etel\xc3\xa4- ja Keski-Suomessa; id\xc3\xa4ss\xc3\xa4 ja Ahvenanmaalla se on varsin yleinen. Lapissa ruusuruoho on uustulokas._NEWLINE_Kasvi levi\xc3\xa4\xc3\xa4 p\xc3\xa4hkyl\xc3\xb6iden avulla, joita esimerkiksi muurahaiset kuljettavat. P\xc3\xa4hkyl\xc3\xb6iden pienet sukaset tarttuvat el\xc3\xa4inten turkkiin ja lintujen h\xc3\xb6yhenpeitteeseen.\n_START_SECTION_\nK\xc3\xa4ytt\xc3\xb6\n_START_PARAGRAPH_\nRuusuruoho on erinomainen mesikasvi, ja sit\xc3\xa4 pidet\xc3\xa4\xc3\xa4n t\xc3\xa4rke\xc3\xa4n\xc3\xa4 ravintokasvina avoimien hiekkamaiden harvinaisille ja uhanalaisille perhoslajeille. Kasvi on nykyisin harvinaistuneen p\xc3\xa4iv\xc3\xa4perhosen ruusuruohokiit\xc3\xa4j\xc3\xa4n (Hemaris tityus) toukkien ravintokasvi. Aikuiset yksil\xc3\xb6t lent\xc3\xa4v\xc3\xa4t mielell\xc3\xa4\xc3\xa4n my\xc3\xb6s muissa kukissa, kuten syreeneiss\xc3\xa4 ja voikukissa._NEWLINE_Mesikasvina ruusuruohoa suositellaan my\xc3\xb6s puutarhojen ja niittyjen syyskes\xc3\xa4n perhoskasvina. L\xc3\xa4\xc3\xa4kekasvina ruusuruohoa on k\xc3\xa4ytetty muun muassa syyhyn ja paiseiden hoitamiseen.\n_START_SECTION_\nNimen etymologia\n_START_PARAGRAPH_\nSuku Knautia on nimetty saksalaisen kasvitieteilij\xc3\xa4n ja l\xc3\xa4\xc3\xa4k\xc3\xa4rin Christian Knautin (1654-1716) mukaan. Lajinimi arvense tulee latinan sanasta arvum 'pelto', joka kuvaa ruusuruohon aurinkoista kasvupaikkaa."